**ЈАВНИ КОНКУРС**

**ЗА ФИНАНСИРАЊЕ ПРОЈЕКАТА КОЈЕ РЕАЛИЗУЈУ УДРУЖЕЊА У 2016. ГОДИНИ НА ТЕРИТОРИЈИ ОПШТИНЕ АПАТИН**

Општина Апатин обезбедила је средства за подстицање пројеката или недостајућег дела средстава за финансирање пројеката које реализују удружења на територији општине Апатин, из области заштите животне средине, културе и социјалне заштите, образовања и дечије заштите, као и јачања ресурса удружења грађана за пројектно финансирањe, који су од јавног интереса и односе се на:

• популаризацију, подстицање, усмеравање и јачање свести о значају набројаних области (информисање, промотивне активности, издаваштво);

• унапређење знања о одређеној теми кроз организовање неформалних образовних активности (семинари, стручни скупови и др);

• решавање појединачних проблема у областима које су побројане;

• спровођење конкретних активности на решавању појединачних локалних проблема;

Укупна средстава обезбеђена за спровођење јавног конкурса у буџету општине Апатин за 2016. годину износе 600 000 динара.

**Право да учествује на конкурсу има удружење:**

• које је регистровано у складу са Законом о удружењима („Службени гласник РС”, бр. 51/09, 99/11), на територији општине Апатин;

• које није у поступку ликвидације, стечајном поступку или под привременом забраном обављања делатности;

• које нема блокаду рачуна, пореске дугове или дугове према организацијама социјалног осигурања;

• која, сагласно одредбама свог оснивачког акта, обављају активности у наведеним областима (у даљем тексту: удружење).

Удружење на јавном конкурсу може да конкурише за укупно утврђену вредност пројекта или за недостајући део средстава. Ако конкурише за недостајући део средстава обавезно доставља изјаву о томе од кога су и у ком износу обезбеђена преостала средства.

**Максимални износ средстава која могу бити додељена једном пројекту износи 150 000 динара.**

Удружење може да учествује на јавном конкурсу само са једним пројектом који се реализује у целини на територији општине Апатин.

Пројекат којим се конкурише треба да је краткорочан, односно да се целокупан пројекат или фаза за коју се траже средства, реализују до краја календарске 2016. године.

**Пријава на јавни конкурс доставља се на попуњеном и овереном Обрасцу пријаве уз који се подноси следећа документација:**

• потписана и оверена Изјава о испуњавању услова за учешће;

• друга документа која удружење сматра одговарајућим за предложени пројекат (на пример: писма препоруке и писма подршке ако постоје, биографије координатора пројеката и кључних лица укључених у рад на пројекту);

• Копија прве стране Статута, односно оне стране на којој су наведени циљеви удружења.

Образац пријаве садржи податке о подносиоцу пројекта, основне податке о пројекту и потребним финансијским средствима за реализацију. Образац пријаве и Изјава о испуњавању услова за учешће се преузимају са званичне интернет странице општине Апатин, као и образац за достављање извештаја о реализованом пројекту.

Приликом израде планираног буџета пројекта, удружење дефинише трошкове према Обрасцу пријаве. Неће бити прихваћени следећи трошкови:

• трошкови настали пре потписивања уговора,

• трошкови адаптације објекта,

• трошкови више од једног фиксног и једног мобилног телефонског рачуна на месечном нивоу током трајања пројекта,

• трошкови угоститељских услуга (осим кетеринга за потребе промоције)

**Рок за достављање пријаве је 8 дана од дана објављивања овог јавног конкурса.**

Пријаву доставити на адресу:Општинска управа општине Апатин, Српских владара 29, Апатин, са напоменом: „Пријава ЗА ЈАВНИ КОНКУРС ЗА ФИНСИРАЊЕ ПРОЈЕКАТА КОЈЕ РЕАЛИЗУЈУ УДРУЖЕЊА У 2016. ГОДИНИ НА ТЕРИТОРИЈИ ОПШТИНЕ АПАТИН“- НЕ ОТВАРАТИ. ПРИЈАВА СЕ ДОСТАВЉА У ТРИ ОДШТАМПАНА ПРИМЕРКА.

Комисија ће у року од 8 дана од дана закључења конкурса утврдити листу одабраних пројеката.

Предлог листе одабраних пројеката се објављује на званичној интернет страници општине Апатин.

На предлог листе одабраних пројеката учесници конкурса имају право приговора у року од 2 дана од дана њеног објављивања.

Одлуку о приговору доноси Комисија у року од 2 дана од дана пријема приговора.